Folketingsvalget er overstået. Det betyder samtidig også et farvel til de valgplakater, der har hængt i bybilledet i knap en måned. For partierne, ungdomspartierne og alle de frivillige, har indtil midnat onsdag, før alle plakater skal være pillet ned. Og en af dem, der hjælper med det, er 22-årige Jeanette Lumby Nielsen fra Aalborg. - Det er noget af et arbejde at stå med selv som kandidat, for de er på i en hel måned - og jeg har samtidig også været med til at hænge dem op, så det er også noget med min ansvarsfølelse, siger hun. Fælles oprydning Samtidig er hun en del af et større fællesskab hos DSU i Nordjylland, som sammen med andre fra Socialdemokratiet og de frivillige, var mødt op til rundstykker og fælles nedtagning af valgplakater hele lørdag. - Du får godt selskab, og du kommer ud for at være sammen med dem, du godt kan lide at være sammen med i det politiske fællesskab, siger Jeanette Lumby Nielsen, der førhen boede i Sønderjylland, hvor hun var formand for DSU. I denne valgkamp har hun hjulpet den socialdemokratiske folketingskandidat Morten Ryom, som hun også hjælper med plakaterne. - Det havde været sjovere at tage dem ned, hvis jeg havde fået nok stemmer og var kommet ind, men er man mand nok til at hænge dem op, er man også mand nok til at pille dem ned igen, så det skal jo gøres, siger Morten Ryom. 10.000 plakater i alt I alt har Morten Ryom haft 1500 valgplakater hængt op i Nordjylland. Som noget nyt havde Socialdemokratiet besluttet, at de ikke var begrænsede til kun at måtte hænge deres egne plakater op i kredsen, men i hele Nordjylland. I alt mener Morten Ryom, at der har været omkring 10.000 socialdemokratiske valgplakater i det nordjyske. - Vi ved, de er vigtige. Og selvom jeg helst brugte tiden på noget andet, både i forhold til at sætte op, pille ned og klimaet, så taber de, der ikke sætter plakaterne op, hvis alle andre gør det, siger Morten Ryom. Og den holdning er han ikke ene om. Før valget talte TV2 Nord med flere politikere, der alle samme mente, at det var vigtigt at få sit navn og ansigt ud. Morten Ryom: Tager en tur mere Det samme mener 22-årige Jeanette Lumby Nielsen, der også helst var dem foruden. - Det er nødvendigt, men det er da klart sjovere og mere mig at være med til kampagnearbejdet, siger hun. Og netop kampagnearbejde er måske ikke urealistisk, hvis man spørger Morten Ryom. - De skal op igen. Nu tjekker jeg for huller og lignende, og dem der kan bruges igen, de kommer op igen, siger han.

Referat:
Socialdemokratiet og DSU i Nordjylland brugte sammen lørdag på at få pillet de sidste valgplakater ned. Ifølge folketingskandidat Morten Ryom, havde det været lidt sjovere, hvis han var blevet valgt ind.